詠馬當山寧江廟
作者：章劼
朝代：宋

paragraphs: 驚濤洶湧江勢惡，一山屹立真瓌奇。
正如匹馬勇赴敵，萬夫辟易莫敢支。
氤氳山腋雲氣聚，焜燿廟貌神靈棲。
風帆浪舶香火盛，旱魃雨厲牛羊刲。
三元水府各雄據，此實上元開府處。
陰兵擐甲揚靈旗，紹興勤王寬北顧。
塗金大扁于湖書，八法森森鬼神護。
通犀寶带釃龍珠，羅獻渠渠嚴掌故。
我曹一拜王之庭，坎坎擊鼓牲酒陳。
蕭騷古木雲四合，路左怪石蹲麒麟。
人心傾止形勢壯，區區馬跡何庸神。
秋風願借一帆便，笠潭正好羹鱸蓴。